text: Boligpriser ikke færdige med at falde
  15 december 2011 kl. 08.52
  Selv om renterne er rekordlave, vil boligpriserne ikke stige lige med det samme, vurderer Nationalbanken.
  De dårlige tider for dem, der vil sælge sin bolig, fortsætter.
  Nationalbanken spår nu, at boligpriserne vil falde et års tid endnu.
  Det skriver banken i sin 4. kvartalsrapport for 2011.
  - Både de korte og de lange renter er meget lave, og indkomsterne er stigende. Det holder hånden under boligmarkedet. På det korte sigt dominerer usikkerheden dog, skriver Nationalbanken.
  Derfor forventer man, at priserne på enfamilie- og rækkehuse kun retter sig langsomt i de kommende år. Og at der er udsigt til svagt faldende reale huspriser det næste års tid.
  - Usikkerheden presser således for øjeblikket huspriserne nedad, lyder vurderingen.
  